CELEX: 32018R0192
Language: hr
Date: 2018-02-08 00:00:00
Title: Uredba Komisije (EU) 2018/192 оd 8. veljače 2018. o izmjeni Priloga VII. Uredbi (EZ) br. 882/2004 Europskog parlamenta i Vijeća u pogledu referentnih laboratorija EU-a za zagađivače u hrani i hrani za životinje

9.2.2018   
            
            
               HR
            
            
               Službeni list Europske unije
            
            
               L 36/15
            
         UREDBA KOMISIJE (EU) 2018/192
   оd 8. veljače 2018.
   o izmjeni Priloga VII. Uredbi (EZ) br. 882/2004 Europskog parlamenta i Vijeća u pogledu referentnih laboratorija EU-a za zagađivače u hrani i hrani za životinje
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (1), a posebno njezin članak 32. stavke 5. i 6.,
   budući da:
   
               (1)
            
            
               Uredbom (EZ) br. 882/2004 utvrđene su opće zadaće i zahtjevi za referentne laboratorije Europske unije („referentni laboratoriji EU-a”) za hranu i hranu za životinje te za zdravlje životinja. U skladu s tom Uredbom referentni laboratoriji EU-a odgovorni su, posebno, za davanje nacionalnim referentnim laboratorijima podataka o analitičkim metodama i za koordinaciju primjene tih metoda. Referentni laboratoriji EU-a za hranu i hranu za životinje navedeni su u dijelu I. Priloga VII. toj Uredbi. U području zagađivača u hrani i hrani za životinje, određeni su referentni laboratorij EU-a za teške metale u hrani za životinje i hrani, referentni laboratorij EU-a za mikotoksine, referentni laboratorij EU-a za policiklične aromatske ugljikovodike (PAH) i referentni laboratorij EU-a za dioksine i PCB-e u hrani za životinje i hrani.
            
         
               (2)
            
            
               Referentni laboratorij EU-a za teške metale u hrani za životinje i hrani, referentni laboratorij EU-a za policiklične aromatske ugljikovodike (PAH) i referentni laboratorij EU-a za mikotoksine u hrani za životinje i hrani trenutačno se, a od 2006., nalaze u Zajedničkom istraživačkom centru (JRC) Europske komisije, koji je obavijestio Glavnu upravu za zdravlje i sigurnost hrane da se od 1. siječnja 2018. ti referentni laboratoriji EU-a više neće ondje nalaziti.
            
         
               (3)
            
            
               U tim područjima učinkovitost službenih kontrola i drugih kontrolnih aktivnosti ovisi o kvaliteti, ujednačenosti i pouzdanosti metoda analize i rezultata analize koje provode službeni laboratoriji te postoji stalna potreba promicanja ujednačene prakse u uporabi analitičkih metoda. Potrebno je zadržati referentne laboratorije EU-a u tim područjima i stoga treba odrediti nove. Osim toga, budući da su još 2006. utvrđeni novi prioriteti u području metala, dušičnih spojeva, procesnih zagađivača i biljnih toksina, potrebno je proširiti opseg aktivnosti i zadataka novih referentnih laboratorija EU-a koji će biti određeni.
            
         
               (4)
            
            
               Opseg aktivnosti i zadaća trenutačnog referentnog laboratorija EU-a za teške metale u hrani za životinje i hrani trebalo bi stoga proširiti na sve metale i dušične spojeve u hrani za životinje i hrani, trenutačnog referentnog laboratorija EU-a za policiklične aromatske ugljikovodike (PAH) na sve procesne zagađivače te trenutačnog referentnog laboratorija EU-a za mikotoksine u hrani za životinje i hrani na mikotoksine i biljne toksine u hrani za životinje i hrani.
            
         
               (5)
            
            
               Stoga je Komisija 23. siječnja 2017. pokrenula poziv za podnošenje prijava za odabir i određivanje referentnog laboratorija EU-a za navedena područja. Odabrani laboratorij, National Food Institute, Technical University of Denmark (Danska) trebalo bi odrediti kao referentni laboratorij EU-a za metale i dušične spojeve u hrani za životinje i hrani, laboratorij National Food Institute, Technical University of Denmark (Danska) kao referentni laboratorij EU-a za procesne zagađivače te laboratorij RIKILT (Stichting Wageningen Research) (Nizozemska) kao referentni laboratorij EU-a za mikotoksine i biljne toksine u hrani za životinje i hrani.
            
         
               (6)
            
            
               S obzirom na sve veću važnost kloriranih postojanih zagađivača, osim PCB-a i dioksina, bromiranih postojanih zagađivača i fluoriranih postojanih zagađivača za sigurnost hrane za životinje i hrane, također je primjereno proširiti opseg djelovanja referentnog laboratorija EU-a za dioksine i PCB-e u hrani za životinje i hrani na sve halogenirane postojane organske onečišćujuće tvari u hrani za životinje i hrani. Stoga bi referentni laboratorij EU-a za dioksine i PCB-e u hrani za životinje i hrani trebalo preimenovati u referentni laboratorij EU-a za halogenirane postojane organske onečišćujuće tvari u hrani za životinje i hrani, kako bi se odrazila ta proširenja opsega djelovanja.
            
         
               (7)
            
            
               Dio I. Priloga VII. Uredbi (EZ) br. 882/2004 trebalo bi stoga na odgovarajući način izmijeniti.
            
         
               (8)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Dio I. Priloga VII. Uredbi (EZ) br. 882/2004 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. veljače 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 165, 30.4.2004., str. 1.
   
   
      PRILOG
      U Prilogu VII. dijelu I. Uredbe (EZ) br. 882/2004, točke 18.–21. zamjenjuju se sljedećim:
      
                  „18.
               
               
                  Referentni laboratorij EU-a za metale i dušične spojeve u hrani za životinje i hrani
                  National Food Institute, Technical University of Denmark
                  Kopenhagen
                  Danska;
               
            
                  19.
               
               
                  Referentni laboratorij EU-a za mikotoksine i biljne toksine u hrani za životinje i hrani
                  RIKILT (Stichting Wageningen Research)
                  Wageningen
                  Nizozemska,
               
            
                  20.
               
               
                  Referentni laboratorij EU-a za procesne zagađivače
                  National Food Institute, Technical University of Denmark
                  Kopenhagen
                  Danska;
               
            
                  21.
               
               
                  Referentni laboratorij EU-a za halogenirane postojane organske onečišćujuće tvari u hrani za životinje i hrani
                  Chemisches und Veterinäruntersuchungsamt (CVUA) Freiburg
                  Freiburg
                  Njemačka;”.